Joannes de Lingendes Dei et sanctæ sedis apostolicæ gratiâ episcopus Matiscon. Regi à sanctioribus consiliis, ejusque concionator ordinarius, notum facimus quòd visa per nos et diligenter inspectâ permissionis apostolicæ signaturâ datâ Romæ apud Sanctam Mariam Majorem, sexto calendas septembris, sanctissimi domini nostri Alexandri Papæ Septimi pontificatûs anno septimo, cum clausulâ et committatur ordinario in formâ dignum antiquâ, de Prioratu claustrali majori Sancti Rigaldi, ordinis sancti Benedicti nostræ diœcesis qui ibi officium claustrale existit, vacante per incapacitatem, inhabilitatem et tituli nullitatem aut aliàs certo modo, cujusdam Joannis Baptistæ de Murard pro monacho dicti ordinis seu alteriùs se gerentis, dictumque prioratum indebitè occupantis; in favorem Ennemundi Germani, monachi expressè professi et sacristæ monasterii Beatæ Mariæ de Jugo Dei, ordinis sancti Benedicti, diœcesis Lugdunensis. Postquàm nobis constitit hujusmodi signaturam esse veram, in Romanâ curiâ debitè expeditam, eumdem prioratum, ut præmittitur, vacantem, auctoritate quâ fungimur præfato Ennemundo Germani tamquàm capaci et idoneo conferimus et donamus et de eodem unà cum suis juribus, fructibus, pertinentiis et emolumentis universis providemus instituimusque et investimus, cum decreto tamen in eâdem signaturâ contento, scilicet quòd cum possessionem hujusmodi assecutus fuerit, ex monasterio de Jugo Dei ad monasterium Sancti Rigaldi transferri, ibique in monachum et fratrem recipi debeat, dummodo inibi par vel exactior vigeat observantia regularis. Quapropter mandamus primo presbytero seu notario publico per eum requirendo, quatenùs ipsum vel Procuratorem ipsius nomine ejus et pro eo in possessionem realem, actualem et corporalem dicti prioratûs, juriumque, fructuum, pertinentiarum et emolumentorum universorum ejusdem ponant et inducant, seu ponat et inducat eorum alter, adhibitis solemnitatibus in talibus adhiberi solitis. In quorum fidem præsentibus per nos et secretarium nostrum subscriptis sigillum nostrum jussimus apponi. Datum Matiscone, die tertiâ mensis maii, anno Domini millesimo sexcentesimo sexagesimo secundo, præsentibus ibidem magistris Claudio Barry et Laurentio Savoye presbyteris in nostrâ insigni ecclesiâ habituatis, testibus ad præmissa vocatis, rogatis et in presentium litterarum archetypo signatis. Joannes episc. Matisconensis. De mandato prælati illustrissimi ac Dni. Dni. episcopi.